Laskaras
Laskaras (isp. Volcán Láscar) – aktyvus ugnikalnis Čilėje, Andų kalnuose, Antofagastos regione, 70 km į pietryčius nuo San Pedro de Atakamos. Aukštis 5154 m. Ugnikalnį supa dar keli ugnikalniai (Akamaračis, Čilikesas) ir Lechijos lagūna. Andezitinis stratovulkanas turi 6 kraterius. Periodiškai vyksta silpnesni ir stipresni išsiveržimai. Pats galingiausias žinomas išsiveržimas įvyko 1993 m., kai piroklastų srautai nusidriekė 8,5 km, o pelenai krito net Buenos Airėse. Laskaras paskutinį kartą išsiveržė 2006 m. balandžio 18 d.